정조 23년
己未六月初四日卯時上御熙政堂大臣備局堂上引見入侍時同副承旨徐英輔記事官金啓溫事變假注書弼聖賚記事官李存秀洪奭周左議政李秉模行兵曹判書金文淳大護軍李邦一戶曹判書趙鎭寬禮曹判書徐龍輔同知中樞府事徐有大行護軍申大顯李漢豐行左承旨李書九行大司諫李集斗司諫李貞運持平李東煥副修撰金熙周以次進伏訖上曰他承旨入侍出榻敎聖賚承命出傳左副承旨洪義浩進伏命英輔先退秉模曰親臨傳香侵早勞動聖體若何上曰一樣矣秉模曰晨夕過涼寢睡水剌之節何如上曰果有涼意而今當盛夏時令不調且以今番雨澤言之漢南諸邑似不得周洽矣秉模曰湖西則卄九三十之雨所得頗多而西路頗未均洽矣上曰久旱之餘無異沃焦而然矣嶺南亦似優洽而湖南則何如云耶秉模曰湖南之與湖西接壤處聞亦周洽云而大抵今番得雨以後乾破付種處則擧皆勃然奉天高燥之地或似不足矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰元子宮講學日就而大學溫繹已爲畢講乎上曰今日當畢講矣上曰今年卽溫陵復位之舊甲故向日傳敎亦已言之而以一分追慕之意今日香祝亦爲親傳矣秉模曰日前聖敎至及於信度公愼守勤事特旌其閭伏想聖后陟降之靈必有以悅豫而八域臣民愴慕欣慰之心尤無以爲喩至於未修築之成愼諸山又加軫念非特其家人之感頌而已實爲聖世之美事臣不勝欽仰矣上曰信度公事不知者必應有雌黃之論而此有不然者非特其不干於甲子事而已設有可議如宋之王倫始雖以和議見斥於淸論而畢竟以辦得一死爲君子所稱許則況於信度之初無可議者乎秉模曰聖敎誠至當蓋其所處之地優可免禍而終不肯苟免者可知其卓然臣偶見其時野乘則信度外又有一人效節者而不記其名矣上曰聞陵寢妥奉之地山水廻抱松檜蔥鬱甚是佳地云旣是愼氏本宅墳山則信度墓之距陵所爲五里者何也成氏子孫聞有上舍生成烈云以昨日下敎自政院已爲招諭耶義浩曰昨日果招見詳諭矣龍輔曰聞成氏爲愼氏之外孫而聖后第三同氣之葬借用於成山遂爲我聖后卜兆之地而成山則有望祭壇近亦行歲一祭云矣上曰愍懷墓月塘內外墳山松根盤錯所見甚悶然云莫非墓官無狀而然矣秉模曰國舅掉楔之典雖無古例而至於信度則其在崇奬之道似不必以無例持難矣上曰今當政月且値貶坐吏判不爲行公卿意何如秉模曰聞其精力强健而目下病狀難以行公云貶坐在卽大政不遠合有變通之道今姑許遞恐宜矣上曰依爲之出擧條秉模曰新除授全羅監司李冕膺以其親病再違召命而聞其情理則勢無以將往又無以離捨云有難虛縻以致營邑等待之弊今姑許遞何如上曰依爲之出擧條上曰完伯之代誰有可合者乎秉模曰見今群彦林立豈曰無人而臣則本無藻鑑不敢指的仰達矣上曰兩南當荐歉之餘比西北尤自別不可不另擇其人大抵威生於廉固所先取而闊於事務者亦難擔夯必須十分擇擬爲好而且如以外邑陞擢諸人姑皆未試當任竝令內移似無妨矣命書榻敎曰政官牌招開政又命書榻敎曰義州府尹李基讓安岳郡守朴載淳昌原府使李尙度皆令今日政兩銓窠中內擬上曰李存昌道啓請宥而旣云覺悟則使之瘐斃亦非火其書人其人之義沈判府議中雖言其非眞箇覺悟云而此猶近於億逆然疑聖人作易革之一卦許其革面而至於革心安能先責其革心乎設令存昌果無革心之實道啓登聞之後在朝廷事面豈可致疑於未然而有所靳惜乎秉模曰以臣愚見則道啓恐未免率爾渠旣多年滯囚至用治盜棍治之則所謂覺悟者似是不勝刑杖而然未必眞箇自新而尤所切痛者旣往之漸染誑惑更無可救之道以此以彼恐不可輕議全宥矣上曰已漸染已誑惑者使渠出而曉諭則似有一分效益而旣登道啓之後此事亦甚難處矣大抵此等冊子之流布於我東者蓋已久矣雖以沁都所藏言之可知其已過百年而至于今日乃如是肆行者亦豈非一時運氣之所關乎愚民之輾轉煽惑以至於罪犯倫綱則誅之殛之固當斷不饒貸而至於欲從最初源頭劈破則亦有難於爲說處夫昭事也對越也昧爽丕顯日監在玆等說固是敬天畏天之事而似是而非差毫繆千終自歸於瀆屑悖慢之科其末流之弊則將不知至於何境卽此一款罪固不容誅而其所悚然者前後文案中問目捧招之語到此事每涉褻慢昔在先朝雖在燕閒之時几案文簿之間語及天之一字每致尊敬罔或少忽以當日聖念推之則此事之無難褻瀆於所重之地者豈不未安之甚乎年前因邪學査治時文案欲令諸般文字之言天處皆書極行或間一字亦有發之絲綸者而故相蔡判府諸議或以爲有不先不後之嫌其論亦似然且以掃地而祭之義言之則至尊至嚴處反不待於儀文故旋寢不頒而至如人名則山川不名旣載古訓況於天地乎里名勝毋曾子不入則人名之或用此字亦豈不有如何之嫌乎秉模曰聖敎允當大抵其說之語到不敢言而遺却中間一段事終至於悖理亂常者此甚駭痛矣上曰今日海內盡入於腥羶醜穢之中而一隅靑邱獨保乾淨何來邪說之肆行其害將至於夷狄禽獸目今攘斥之方予則曰明正學而已前後筵敎不啻申申而先自朝廷用舍之際必求經明行修之士其不在六藝之科者擯之斥之不少假貸然後邪說庶幾自熄予非欲誣一世而凡今之人上自致位崇顯下至布列朝著太半是恥談經旨專事外騖之人文體則噍淫筆畫則欹斜身不服先王之行口不道先聖之言至於威儀也容貌也皆是此箇樣子雖或有天姿近道之人而所先學者時樣也所未脫者俗套也滔滔流弊莫可救藥其能眞知正學之可好如芻豢之悅口不待强勉而爲之者能有幾人哉若使來後此輩爲先進而敎後輩以如此風習則世道之害必將有甚於今日之邪學矣向亦有言及而擧錯之際先從其樣不入俗能行今人所謂可笑可恥之事者無論東西南北之人另加奬拔然後可有一分實效矣蓋其一種不正之習其本固有所自此正朱子大學序中記誦詞章虛無寂滅二者之外別有權謀術數一段事也幼而學之者旣不在於邇事遠事之眞正道理而不讀經書先讀他書平日心中主客內外之辨已不分明故邪說之易入如此畢竟至於悖棄名敎而後已雖以我朝文章言之如崔恒徐居正之平淡質實者近來則不以文視之其所從事者不過是明末淸初不經不正之書明文之弊固不可勝言如所謂三魏之文噍殺卑弱全無可觀誤了一世者未必非此等文字之爲害且今日之弊自息庵農巖文集已不無其兆至如農巖以先正之低視明文謂不看其書而然者卽此一言可謂有無限弊端矣日前偶見鄭樵通志深斥班固之文者正與予意脗合班馬文章自古竝稱而予則謂霍光趙皇后等傳實爲小品之根柢此亦可謂六藝之外矣秉模曰前亦以此屢承聖敎而今又縷縷提諭不勝欽頌矣上曰次對爲之秉模曰諸道此啓之未及稟處者爲數事而姑未與僚相商確矣上曰然則從後稟處而其中別無時急者耶秉模曰其一卽海弊事而大抵此等節目未必有補於救弊矣上曰我國前後所成之節目有一通錄置者而意或有遺漏更取籌司所在謄錄而考見之則所謂節目名色極其氄瑣反有眩於擧行者矣今番東伯狀啓中言蔘弊事而所謂大邑小邑幾名之說極爲駭然此豈可以定式者耶秉模曰蔘商操縱之弊則誠如所聞鷄犬不寧及畏之如虎猶屬歇後語而救弊之道道啓云云果未妥當矣上曰營貢後蔘弊猶復如前而此是爲守令者專事斗護蔘商故至於平民之施以賊刑云者豈不駭痛乎蔘事言端旣發向來內局所捧之羅蔘多不成樣提調知之乎文淳曰臣則不知蔘品醫官輩以爲有山蔘家蔘之別而所捧如此矣秉模曰卽見咸興等十一邑海夫等狀則以爲進上魚物色吏操縱蔘蛤大口文魚求其最大以爲標準使海夫準此捉得故以錢代納紅蛤海蔘一斗一串之價皆無限節外他各種魚物價亦至倍蓰又有多般情債目今海夫擧皆難支願得變通無弊擧行云故臣以救弊之道逐條發問則渠以爲諸般設法畢竟爲弊一也守令之明察爲救弊之最道帥臣檢飭次之云其言雖近理不外此可謂至愚而神不覺歎賞爲營邑者聞此言而不思痛革又不知愧則法豈徒行乎爲先以此意另飭道臣嚴考其績以行黜陟帥臣處一體惕念之意分付更以海弊有此等之狀則守令抵罪固無可言先從時道帥臣論勘何如上曰依爲之出擧條上曰聞今番訴冤之來告廟堂者已經草記者外亦多猥屑之類云往在先朝如貢市民人京外父老親臨詢弊非止一再而猥屑之言不敢登聞予非忽於仰述而民習異古慮有濫雜故今番只亦付之廟堂而亦豈料濫雜之若是其甚耶秉模曰嶺南暗行御史金羲淳書啓別單已爲覆啓而其中行誼事孝烈事各令該曹稟處何如上曰依爲之出擧條命大臣就座文淳曰每都政新資五窠中二窠則例以守令虞候差出而今番則準朔守令只有一人京職中已經三品者通瀜備擬曾有已例故敢此仰達矣上曰依爲之出擧條邦一曰以本廳支放不足事頃已筵稟因大臣陳達各衙門各軍門有可貸處指一稟處之意出擧條而各衙門無有裕處禁御兩營則新捧在於夏間故支放限歲前可以排比云兩營門支放條中各三百石姑先貸用以爲其間繼用之地臣廳新捧在於冬前趁此還報則此不過三四朔間推移事甚便好而兩營將臣似有持難之意下詢大臣處之何如上曰大臣之意何如秉模曰此與久貸有異十月內自當還報在兩營亦不害爲共濟之義矣上曰依爲之出擧條上曰今日備堂誰有不入來者乎秉模曰刑判及左參贊不得入來似有故矣上曰近來備堂數少如有可以加差者則加差好矣漢豐大顯曰摠使以支放條貸用事陳達蒙允而本營用度之苟簡亦與摠廳無異實無拮据推移之道矣上曰不過一時貸用且已允許何必持難乎命臺諫進前敎曰今日異於他齋日合啓亦不必以所懷爲之以齋日姑停可也東伯議處憲府何不擧行乎義浩曰執義未差掌令金晦彬姜世綸呈告持平金履載未署經云行公者只有一人故不得議處云矣上曰未署經者何不署經乎東煥曰兩司各備三員然後始得爲署經矣命書榻敎曰持平金履載署前行公仍敎曰旣除署經則一番行公之後更不必以未署經爲拘以此分付也命退諸臣以次退出